**SHËRBIMI**

**HAPJA DHE RIORGANIZIMI I INSTITUCIONIT TË ARSIMIT TË LARTË**

Ky shërbim elektronik u vjen në ndihmë subjekteve të regjistruara, me objekt veprimtarie në fushën e arsimit të lartë, të cilët aplikojnë për hapjen e një institucioni të arsimit të lartë (IAL), si dhe për institucionet e arsimit të lartë që kërkojnë riorganizimin e IAL-së. (Universitet, Kolegj Universitar, Akademi, Kolegj Profesional i Lartë)

Nga muaji korrik 2020 aplikimi i subjektit/IAL-së bëhet online përmes portalit e-Albania, nëpërmjet formularit të aplikimit.

Formulari i aplikimit përmban të dhënat kryesore për subjektin aplikues, drejtuesin e IAL-së, personin e kontaktit, deklaratë për përmbushjen e standardeve akademike të institucionit të arsimit të lartë që do të hapet/riorganizohet (emërtimi, lloji, adresa postare dhe elektronike, personi i kontaktit).

**BAZA LIGJORE**

* Ligji nr.80/2015 “Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”.
* Udhëzimi nr. 1, datë 14.1.2020 “Për dokumentacionin dhe procedurat për hapjen, riorganizimin dhe mbylljen e institucionit të arsimit të lartë, degëve të tyre, njësive kryesore dhe programeve të studimit, si dhe për ndarjen ose bashkimin e institucionit të arsimit të lartë”, i ndryshuar.

**DOKUMENTACIONI**

Përveç formularit të aplikimit me të dhënat kryesore që kërkohen të plotësohen sipas shtojcës nr.1 të udhëzimit nr.1, datë 14.1.2020 të MASR, në rast të miratimit të aplikimit për hapje ose riorganizim IAL-je, subjekti duhet të ngarkojë elektronikisht një sërë dokumentesh, të cilat konsiderohen të rëndësishme për të provuar plotësimin e kritereve dhe standardeve të përcaktuara në aktet ligjore dhe nënligjore në fuqi.

1. **Për hapjen e institucionit të arsimit të lartë**
2. *Dokumentacioni ligjor;*
3. Ekstrakti i lëshuar nga Qendra Kombëtare e Biznesit ose vendim regjistrimi nga gjykata kompetente për subjektin juridik, ku të jetë përfshirë arsimi i lartë në objektin e veprimtarisë së tij.
4. Jetëshkrimet e administratorit dhe ortakut/ëve të shoqërisë.
5. Deklarata që subjekti, administratori dhe ortaku/ët nuk janë të dënuar me vendim të formës së prerë për kryerjen e një vepre penale.
6. *Dokumentacioni për plotësimin e standardeve akademike dhe të organizimit të IAL-së;*
7. Projekt-statuti i institucionit të arsimit të lartë (në vijim IAL) ku përcaktohen detyrimisht strukturat dhe kërkesat e tjera të parashikuara në ligjin nr. 80/2015 “*Për arsimin e lartë dhe kërkimin shkencor në institucionet e arsimit të lartë në Republikën e Shqipërisë”*.
8. Lista e stafit akademik dhe ndihmës akademik sipas njësive kryesore/njësive bazë ku do të atashohen. Njësia bazë duhet të plotësojë kushtin që të ketë në përbërje të paktën 7 (shtatë) anëtarë si personel akademik me kohë të plotë, ndër të cilët, të paktën tre, me gradë shkencore ose titull akademik. Njësia bazë për Kolegjin Profesional të Lartë duhet të ketë në përbërje të paktën 5 (pesë) anëtarë të punësuar me kohë të plotë si personel mësimdhënës nga të cilët, të paktën 1 (një) me gradë shkencore ose titull akademik.
9. Kopje të dëshmive të titujve akademikë dhe gradave shkencore, për kategoritë “Profesor” dhe “Lektor”, kopje të diplomës “Master i shkencave” për kategorinë “Asistent lektor”.
10. Aktmarrëveshjet/kontratat për angazhimin me kohë të plotë nënshkruar nga autoritetet drejtuese të institucionit të arsimit të lartë.
11. *Dokumentacioni për programet mësimore;*
12. Rregullorja e programit të studimit.
13. Plani mësimor për çdo program studimi të propozuar, ku përcaktohen fusha përkatëse e arsimit, lëndët e ndara sipas kategorive të veprimtarive formuese me kreditet përkatëse, në vite e semestra dhe ngarkesa mësimore e personelit akademik të angazhuar.
14. Planet lëndore (syllabus-et) përkatëse me firmën e titullarit të lëndës/pedagogut të lëndës (për programet profesionale). Personeli akademik me kohë të plotë duhet të mbulojë jo më pak se 70% të ngarkesës mësimore për çdo program studimi.
15. Kopje të marrëveshjes kuadër dhe dokumentit të akreditimit të institucionit bashkëpunues, në rastin e ofrimit të një programi të përbashkët studimi me institucione të tjera të arsimit të lartë, vendës ose të huaj.
16. Numri i studentëve që parashikohet të regjistrohen në programet e studimit në rast hapje të IAL-së, i nevojshëm për vlerësimin e standardit mbi raportin personel akademik me kohë të plotë/student, sipas fushave kryesore të studimit, parashikuar në VKM nr.418/2017 *“Për standardet, kriteret dhe procedurat për hapjen, riorganizimin, ndarjen, bashkimin ose mbylljen e institucioneve të arsimit të lartë dhe të degëve të tyre”.*
17. Listën e titullarëve të lëndëve.
18. *Dokumentacioni financiar;*
19. Plani financiar i të ardhurave dhe shpenzimeve të parashikuara mbi veprimtarinë që do të kryejë.
20. Deklaratë mbi burimet e financimit.
21. Vërtetim bankar me anë të së cilës subjekti garanton sigurimin e mjeteve të nevojshme financiare në masën e përllogaritur për studentë të deklaruar për pranim, sipas programit të studimit që do të ofrohet, si garanci e nevojshme për të siguruar cilësinë e programeve të planifikuara të studimeve, si dhe të veprimtarive të tjera të institucionit.
22. Mandat pagesë prej 30% të shumës së tarifës bazë për vlerësimin e jashtëm dhe akreditimin institucional të llojit të IAL-së, parashikuar në tabelën 2/a, të vendimit nr. 109, datë 15.02.2017 të Këshillit të Ministrave, “*Për organizimin dhe funksionimin e Agjencisë së Sigurimit të Cilësisë në Arsimin e Lartë e të Bordit të Akreditimit dhe për përcaktimin e tarifave për proceset e sigurimit të cilësisë në arsimin e lartë*”, të ndryshuar.
23. *Dokumentacioni për normativat dhe infrastrukturën;*
24. Kopje të noterizuar të certifikatës së pronësisë së godinës ose kontrata e qirasë/huapërdorjes me afat jo më pak se 3 vjet, shoqëruar me kopje të njësuar të certifikatës së pronësisë së qiradhënësit.
25. Relacion mbi infrastrukturën e godinës nga eksperti i licencuar, ku detajohen ambientet minimale të nevojshme për hapjen e IAL-ve, sipas natyrës së programeve të studimit që do të ofrohen, që janë si më poshtë:
26. auditorë mësimi;
27. laboratorë për programin studimit dhe ndjekje praktikash;
28. ambiente për personelin akademik;
29. ambiente për personelin administrativ;
30. biblotekë dhe ambiente për senatin, salla audiovizive, kompjuterësh etj.;
31. ambiente teknike (që i shërbejnë funksionit të godinës si kaldaja, motor gjeneratori, depozita uji dhe elektropompa, depo, kabina elektrike, etj.), oborr dhe ambiente të gjelbëruara.
32. Leja higjieno-sanitare dhe akti për mbrojtjen nga zjarri, lëshuar nga institucionet përgjegjëse.
33. **Për riorganizimin e institucionit të arsimit të lartë**

Në rast vlerësimi pozitiv të aplikimit nga MASR, subjekti brenda 15 ditëve ngarkon elektronikisht dokumentacionin e mëposhtëm:

1. vendimet e Senatit Akademik dhe të Bordit të Administrimit për miratimin e riorganizimit të IAL-së;
2. projekt-statutin për llojin e IAL-së së riorganizuar;
3. organigramën ekzistuese dhe atë të propozuar për riorganizimin e IAL-së;
4. aktet e hapjes dhe akreditimit të IAL-së;
5. plan-biznesin për riorganizimin e llojit të IAL-së;
6. deklaratën mbi burimin e financimit ku të argumentohet mbulimi i shpenzimeve për zhvillimin e veprimtarisë akademike;
7. listën e programeve të studimit që do të ofrohen në njësitë kryesore dhe njësitë bazë;
8. listën e personelit akademik me kohë të plotë sipas njësive kryesore dhe dokumentacioni që vërteton shkollimin dhe kualifikimet;
9. deklaratën nga titullari i institucionit për plotësimin e standardeve infrastrukturore të IAL-së sipas kërkesave të përcaktuara në VKM nr. 418, datë 10.05.2017. Kjo deklaratë shoqërohet me dokumente që vërtetojnë pronësinë ose të drejtën e përdorimit të mjediseve dhe plotësimin e kritereve infrastrukturore, për një periudhë jo më pak se 3 vite;
10. mandat pagesën prej 30% të shumës së parashikuar për vlerësimin e jashtëm të llojit të IAL-së sipas përcaktimeve në VKM-në nr.109/2017, të ndryshuar.

**PROCEDURA**

1. **Për hapjen e IAL-së**
2. Subjekti juridik vendas ose i huaj aplikon në E-albania, duke ngarkuar formularin e aplikimit për hapjen e institucionit të arsimit të lartë, brenda datës 15 maj për vitin akademik pasardhës.
3. MASR brenda një afati 30 ditor nga data e aplikimit, njofton subjektin në formë elektronike për vlerësimin e aplikimit.
4. Në rast vlerësimi pozitiv nga MASR, subjekti ngarkon elektronikisht, brenda 15 ditëve, dokumentacionin e mësipërm (fq 2-3) që përmban formulari i aplikimit.
5. Dokumentacioni shqyrtohet brenda 30 ditëve nga data e ngarkimit elektronik të tij. Në rast se konstatohen mangësi në dokumentacion, MASR i kërkon elektronikisht subjektit plotësimin e tyre, brenda afatit kohor prej 15 ditëve nga data e njoftimit. Në rast se dokumentacioni nuk plotësohet brenda këtij afati, konsiderohet që subjekti ka hequr dorë nga aplikimi dhe praktika arkivohet.
6. Kur dokumentacioni është i plotë, vijon procedura me vlerësimin e plotësimit të standardeve nga ekspertë të jashtëm nga lista e miratuar nga ASCAL, të cilët caktohen me urdhër të ministrit përgjegjës për arsimin, në vijim ministri. Numri i ekspertëve për vlerësimin paraprak institucional, tarifat që paguhen nga IAL-të, si dhe masa e pagesës së ekspertëve, përcaktohen në VKM-në nr.109/2017, të ndryshuar.
7. Ekspertët brenda 21 ditëve dorëzojnë fizikisht raportin e vlerësimit në MASR. Në rastet kur dokumentacioni është i paplotë apo konstatohen mangësi/pasaktësi nga ekspertët, MASR njofton elektormnikisht subjektin i cili bën plotësimet e nevojshme brenda 21 ditëve nga marrja e njoftimit.
8. Nëse pas njoftimit, dokumentacioni nuk plotësohet nga subjektit brenda këtij afati, prezumohet që subjekti ka hequr dorë nga aplikimi dhe praktika arkivohet.
9. Dokumentacioni me plotësime i ngarkuar nga subjekti i përcillet ekspertëve, të cilët, brenda 15 ditëve dorëzojnë në MASR raportin e rivlerësuar. Nëse vlerësimi dhe vendimi përfundimtar është pozitiv, ministri i propozon Këshillit të Ministrave hapjen e institucionit të arsimit të lartë.
10. **Për riorganizimin e IAL-së**
11. Subjekti juridik vendas ose i huaj aplikon në e-Albania, duke ngarkuar formularin e aplikimit për hapjen e institucionit të arsimit të lartë, brenda datës 15 tetor për vitin akademik pasardhës.
12. MASR brenda një afati 15 ditor nga data e aplikimit, njofton subjektin në formë elektronike për vlerësimin e aplikimit.
13. Në rast vlerësimi pozitiv nga MASR, subjekti ngarkon elektronikisht, brenda 15 ditëve, dokumentacionin e mësipërm (fq 3 të relacionit) që përmban formulari e aplikimit.
14. Dokumentacioni shqyrtohet brenda 30 ditëve nga data e ngarkimit elektronik të tij. Në rast se konstatohen mangësi në dokumentacion, MASR i kërkon elektronikisht subjektit plotësimin e tyre, brenda afatit kohor prej 15 ditëve nga data e njoftimit. Në rast se dokumentacioni nuk plotësohet brenda këtij afati, konsiderohet që subjekti ka hequr dorë nga aplikimi dhe praktika arkivohet.
15. Kur dokumentacioni është i plotë, vijon procedura me vlerësimin e plotësimit të standardeve nga ekspertë të jashtëm nga lista e miratuar nga ASCAL, të cilët caktohen me urdhër të ministrit përgjegjës për arsimin, në vijim ministri. Numri i ekspertëve për vlerësimin paraprak institucional, tarifat që paguhen nga IAL-të, si dhe masa e pagesës së ekspertëve, përcaktohen në VKM-në nr.109/2017, të ndryshuar.
16. Ekspertët, brenda 21 ditëve, dorëzojnë fizikisht raportin e vlerësimit në MASR. Në rastet kur ekspertët vlerësojnë se dokumentacioni është i paplotë apo konstatohen mangësi/pasaktësi, MASR njofton elektronikisht subjektin për plotësimin e dokumentacionit, brenda 15 ditëve nga marrja e raportit të vlerësimit.
17. Në rast se dokumentacioni nuk plotësohet brenda këtij afati, prezumohet që subjekti ka hequr dorë nga kërkesa dhe praktika arkivohet.
18. Në rast të vlerësimit pozitiv të aplikimit nga ekspertët e jashtëm për vlerësimin institucional, ministri miraton me urdhër riorganizimin e institucionit të arsimit të lartë.

**AFATI PËR MARRJEN E SHËRBIMIT**

**Deri në 90 ditë nga data e aplikimit**

**PERIUDHA E VLEFSHMËRISË**

Vendimi i Këshillit të Ministrave për hapjen e Institucionit të Arsimit të lartë është i vlefshëm për një afat të papërcaktuar dhe vetëm për subjektin, i cili ka aplikuar.

Riorganizimi institucional për llojin e IAL-së miratohet me urdhër të ministrit përgjegjës për arsimin, është i vlefshëm për një afat të papërcaktuar dhe vetëm për Institucionin e arsimit të lartë, i cili ka aplikuar.

**KOSTOT**

1. Aplikimi për hapjen/riorganizimin e institucionit të arsimit të lartë është pa pagesë.
2. Në rast të miratimit të aplikimit nga MASR, me ngarkimin e dokumentacionit, subjekti duhet të ngarkojë dhe **mandat** **pagesë prej 30% të shumës së tarifës bazë** për vlerësimin e jashtëm dhe akreditimin institucional të llojit të IAL-së**, parashikuar në tabelën 2/a,** të vendimit nr. 109, datë 15.02.2017 të Këshillit të Ministrave, “*Për organizimin dhe funksionimin e Agjencisë së Sigurimit të Cilësisë në Arsimin e Lartë e të Bordit të Akreditimit dhe për përcaktimin e tarifave për proceset e sigurimit të cilësisë në arsimin e lartë”,* të ndryshuar.

**Tabela 2/a: Tarifat bazë për vlerësimin e jashtëm dhe akreditimin institucional të IAL-ve**

|  |  |  |  |
| --- | --- | --- | --- |
| **Nr.** | **Lloji i institucionit të arsimit të lartë** | **Tarifa bazë** | **Rritja mbi tarifën bazë** |
| 1 | Kolegj profesional me 1-2 fusha studimi, deri në 200 studentë | 791 500 lekë | Tarifa bazë rritet me 10% për çdo fushë të shtuar dhe 5% për çdo 200 studentë mbi atë që parashikon tarifa bazë. (**Tarifa bazë + 10% të tarifës bazë për çdo fushë studimi + 5% të tarifës bazë për çdo 200 studentë plus**) |
| 2 | Akademi për ciklin I dhe II, deri në 300 studentë | 910 875 lekë | Tarifa bazë rritet me 15% në raste kur ofron programe të studimit të ciklit të tretë dhe 5% për çdo 300 studentë mbi atë që parashikon tarifa bazë.(**Tarifa bazë + 15% të tarifës bazë për ofrimin e ciklit të tretë të studimit + 5% të tarifës bazë për çdo 300 studentë plus)** |
| 3 | Kolegji universitar me 1-2 fusha studimi, deri në 600 studentë | 1 205 250 lekë | Tarifa bazë rritet me 10% për çdo fushë të shtuar dhe 5% për çdo 600 studentë mbi atë që parashikon tarifa bazë**(Tarifa bazë +10% të tarifës bazë për çdo fushë studimi + 5% të tarifës bazë për çdo 600 studentë plus**) |
| 4 | Universitet me 1-2 fusha studimi, deri në 2000 studentë | 1 888 625 lekë | Tarifa bazë rritet me 10% për çdo fushë të shtuar dhe 5% për çdo 2000 studentë mbi atë që parashikon tarifa bazë (**Tarifa bazë + 10% të tarifës bazë për çdo fushë studimi +5% të tarifës bazë për çdo 2000 studentë plus**) |

Tarifa e shërbimit paguhet për llogari të Ministrisë së Arsimit, Sportit dhe Rinisë. Shuma e të ardhurave të realizuara nga tarifat e shërbimit, sipas këtij vendimi përdoret për shpenzimet e ekspertëve të jashtëm miratuar nga lista e ASCAL dhe pjesa e mbetur derdhet 100% në buxhetin e shtetit. Tarifa e paguar është e pakthyeshme. Numri i ekspertëve për vlerësimin paraprak institucional, tarifat që paguhen nga IAL-të, si dhe masa e pagesës së ekspertëve, përcaktohen në VKM-në nr.109/2017, të ndryshuar. Pagesa mund të kryhet pranë bankave të nivelit të dytë.

**PROCEDURA E ANKIMIMIT**

Mbështetur në Kreun V të Udhëzimit nr. 1, datë 14.1.2020 të ndryshuar, në të gjitha rastet e refuzimit nga ana e MASR-së, të parashikuara në këtë udhëzim, institucioni i arsimit të lartë ka të drejtë ankimimi.

Ankimi duhet të paraqitet në MASR jo më vonë se 10 ditë pune nga data e përfundimit të afatit të caktuar ose të shtyrë, për përfundimin e procedurës.

Në rast ankimi nga IAL, ministri i kërkon mendim të argumentuar me shkrim strukturave përgjegjëse në MASR. Në përfundim është ministri i MASR, që vendos pranimin apo refuzimin e aplikimit/kërkesës së depozituar. Në rast refuzimi, praktika arkivohet në MASR.